Thandi Modise, voormalige voorsitter van die Nasionale Raad van Provinsies en tans speaker van die Nasionale Raad, het versuim om Dinsdag in die Potchefstroom-streekshof te verskyn op aanklagte van dieremishandeling. ’n Lasbrief vir haar inhegtenisname is uitgereik hangende haar verskyning in die hof op 31 Maart 2020.

Dit volg na die burgerregte-organisasie AfriForum se privaatvervolgingseenheid verlede jaar aangekondig het dat hulle Modise namens die Nasionale Dierebeskermingsvereniging (NDBV) privaat gaan vervolg.

Nadat Modise nie vir die hofsaak opgedaag het nie, het haar regsverteenwoordiger aangevoer dat sy deur pres. Cyril Ramaphosa aangesê is om die Covid-19-pandemie te help bestuur. Die landdros het redes versoek waarom Modise nie haar pligte kon delegeer of die president kon meedeel dat sy op ernstige aanklagte in die hof moet verskyn nie.

Die saak gaan 31 Maart weer in die hof aangehoor word. Andrew Leask, hoofondersoeker van AfriForum se privaatvervolgingseenheid, het gesê Modise gaan dan haar afwesigheid in die hof moet verduidelik.

“Dit is vir AfriForum onaanvaarbaar dat Modise nie vandag in die hof verskyn het nie en bloot aanvoer dat die rede vir haar versuim vanweë haar amp is. Niemand is bo die reg verhewe nie, nie eers die speaker van die Nasionale Vergadering nie,” het Leask gesê.

Leask sê hulle wil geregtigheid laat geskied en Modise moet verantwoording doen vir die wrede geval van dieremishandeling.

Maroela Media het vroeër berig die NDBV het in Julie 2014 ’n klagte ontvang van een van die wreedste gevalle van dieremishandeling wat die welsynsorganisasie nóg teëgekom het.

Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke.

Die oorlewende diere, waaronder varke, skape, hoenders en bokke, is sonder kos en water gelaat en was in ’n haglike toestand. Die NDBV moes 162 diere weens die haglike omstandighede van kant maak.